เปิดโผหุ้นพุ่งแรงรอบ 9 เดือน
ดัชนีตลาดหลักทรัพย์แห่งประเทศไทย (SET) ในช่วง 9 เดือนของปี 2558 นับตั้งแต่ (30 ธ.ค.57-30 ก.ย. 58) ปรับตัวลง 9.93% มาอยู่ที่ 1,349.00 จุด จากเดิมดัชนีอยู่ที่ 1,497.67% เหตุเกิดจากภาวะเศรษฐกิจโลกโดยรวมยังมีความผันผวนกดดันตลาดหุ้นไทยอยู่ นอกจากนี้ยังมีแรงเทขายของนักลงทุนต่างชาติออกมาเป็นจำนวนมาก โดยนับตั้งแต่ต้นปียังขายสุทธิ 1.08 แสนล้านบาท
18 ต.ค. 2558

ดัชนีตลาดหลักทรัพย์แห่งประเทศไทย (SET) ในช่วง 9 เดือนของปี 2558 นับตั้งแต่ (30 ธ.ค.57-30 ก.ย. 58) ปรับตัวลง 9.93% มาอยู่ที่ 1,349.00 จุด จากเดิมดัชนีอยู่ที่ 1,497.67% เหตุเกิดจากภาวะเศรษฐกิจโลกโดยรวมยังมีความผันผวนกดดันตลาดหุ้นไทยอยู่ นอกจากนี้ยังมีแรงเทขายของนักลงทุนต่างชาติออกมาเป็นจำนวนมาก โดยนับตั้งแต่ต้นปียังขายสุทธิ 1.08 แสนล้านบาท  
ส่งผลให้ตลาดหุ้นไทยเกิดปรากฏการณ์ตลาดหมี (bear market) ซึ่ง เป็นช่วงเวลาที่เลวร้ายของนักลงทุน เพราะดัชนีหลักทรัพย์และราคาหุ้นลดลงอย่างต่อเนื่อง
ปัจจัยนี้จึงทำให้ “ข่าวหุ้นธุรกิจ” รวบรวมหุ้นที่อยู่ในทิศทางบวก คือราคาหุ้นปรับตัวขึ้นสวนทางกับดัชนีตลาดหุ้นในช่วง 9 เดือนมา 50 ตัว เพื่อเป็นทางเลือกสำหรับการลงทุนในช่วงเวลาที่เหลือของปี อาทิ APCS, GL, PTG, LIVE, TIPCO, TLUXE, KC, MCS, VNG, UNIQ, THE, KCE, ASIMAR, BRR, BH, FANCY, CWT, SMT, SAMCO, SAWAD, SYNEX, SIAM, KTC, TPIPL, CMR, KKC, FORTH, TVO, BROCK, HFT, MTLS, ITD, SVI, TOP, RCI, DELTA, AHC, IRC, IRPC, EPG, CENTEL, HTC, ASIAN, PRECHA, SEAFCO, FNS, PR, CBG, NCH และ MAJOR
ในระหว่างนี้ จากหุ้น 50 ตัว มีราคาหุ้นที่ปรับตัวรีเทิร์นเกิน 100% มีอยู่ 6 ตัว ดังนี้
อันดับที่ 1 บริษัท เอเซีย พรีซิชั่น จำกัด (มหาชน) หรือ APCS ราคาหุ้นปรับตัวเพิ่มขึ้น 241.52% และราคาหุ้นมีโอกาสปรับตัวขึ้นต่อ เนื่องจากบริษัทยังมีข่าวดีว่าจะฟื้นตัวดีขึ้น หลังได้ลูกค้าเก่ากลับคืนมา นอกจากนี้ยังได้ออเดอร์เพิ่มในช่วงต้นปี จึงมั่นใจว่าผลประกอบการของบริษัทในปี 2558 จะออกดี
อันดับที่ 2 บริษัท กรุ๊ปลีส จำกัด (มหาชน) หรือ GL ราคาหุ้นปรับตัวเพิ่มขึ้น 155.65% และราคาหุ้นมีโอกาสปรับตัวขึ้นต่อ เนื่องจากบริษัทยังมีข่าวดีจากสินเชื่อในครึ่งปีหลัง 2558 จะเติบโตเป็นเท่าตัว เช่นเดียวกับกำไรของ GL จากการดำเนินงานที่ขยายตัวสูงต่อเนื่อง ด้านผลดำเนินงานในกัมพูชายังเติบโตแข็งแกร่ง ส่วนธุรกิจใน สปป.ลาวที่เป็นประเทศที่สองที่เข้าไปลงทุนมีแนวโน้มดีมาก คาดว่าจะเริ่มทำกำไรได้ตั้งแต่ไตรมาส 4 ปี 2558
สำหรับการขยายธุรกิจไปในอินโดนีเซีย ผ่านการร่วมทุนกับ PT J Trust Finance (GL ถือหุ้น 65%, J Turest 20% และพันธมิตรท้องถิ่นอีก 15%) มองว่าเป็นเรื่องดี เนื่องจากอินโดนีเซียเป็นประเทศที่มีการบริโภคมากที่สุดในอาเซียน ธุรกิจไฟแนนซ์จึงมีแนวโน้มเติบโตดี คาดว่าบริษัทร่วมทุนจะจดทะเบียนแล้วเสร็จและเริ่มดำเนินการได้ในเดือน ต.ค. 2558
ขณะที่บริษัทมีเป้าหมายเป็นผู้นำในธุรกิจไฟแนนซ์ในอาเซียนภายในปี 2563 โดยยังมองหาโอกาสที่จะขยายธุรกิจไปในภูมิภาคต่ออีก เช่น เมียนมาร์, เวียดนาม และอื่นๆ ซึ่งหากประสบความสำเร็จอย่างที่ตั้งเป้าไว้ สัดส่วนรายได้จะมาจากต่างประเทศ 95% และไทย 5% ภายใน 3-5 ปีข้างหน้า
อันดับที่ 3 บริษัท พีทีจี เอ็นเนอยี จำกัด (มหาชน) หรือ PTG ราคาหุ้นปรับตัวเพิ่มขึ้น 149.15% และราคาหุ้นมีโอกาสปรับตัวขึ้นต่อ เนื่องจากบริษัทยังมีข่าวดีว่าผลประกอบการช่วงครึ่งปีหลังยังมีการเติบโตอย่างต่อเนื่อง หลังภาครัฐปรับคณะรัฐมนตรีชุดใหม่ และมีนโยบายอัดฉีดเงินเข้าระบบสำหรับเกษตรกร รวมถึงผู้มีรายได้น้อยเพื่อกระตุ้นเศรษฐกิจ จึงเชื่อว่าจะส่งผลดีกับทุกอุตสาหกรรม รวมถึงปริมาณการใช้น้ำมันในภาคการเกษตรและการขนส่งจะปรับตัวสูงขึ้น
 
ขณะที่การเติบโตของปริมาณการจำหน่ายน้ำมันในสถานีบริการเดิม ทำให้ปริมาณการจำหน่ายโดยรวมและส่วนแบ่งในตลาดยังคงสามารถขยายตัวเพิ่มขึ้น รวมถึงบริษัทมีการบริหารจัดการสต๊อกน้ำมันอย่างมีประสิทธิภาพ อีกทั้งยังมีแผนการลดปริมาณสำรองน้ำมัน ทำให้ไม่มีความเสี่ยงจากการขาดทุนสต๊อก
อันดับที่ 4 บริษัท ไลฟ์ อินคอร์ปอเรชั่น จำกัด (มหาชน) หรือ LIVE ราคาหุ้นปรับตัวเพิ่มขึ้น 139.39% และราคาหุ้นมีโอกาสปรับตัวขึ้นต่อ เนื่องจากบริษัทได้แจ้งตลาดหลักทรัพย์แห่งประเทศไทย (ตลท.) ถึงการปรับโครงสร้างธุรกิจของบริษัทและบริษัทย่อย เพื่อให้เหมาะสมคล่องตัวและสอดคล้องกับแกนการดำเนินธุรกิจในอนาคต โดยมีรูปแบบการประกอบธุรกิจในลักษณะโฮลดิ้งคอมพานี ประกอบธุรกิจด้านการลงทุน ซึ่งเป็นกลยุทธ์ที่บริษัทพิจารณาแล้วเห็นว่าจะช่วยสร้างผลประกอบการที่ดีขึ้นให้แก่บริษัท โดยโครงสร้างธุรกิจของบริษัทจะประกอบไปด้วยการลงทุนใน 4 ธุรกิจหลัก ได้แก่ 1) ธุรกิจสื่อ 2) ธุรกิจประเภทรับเหมาก่อสร้าง 3) ธุรกิจประเภทพัฒนา และ 4) ธุรกิจประเภทพลังงาน
อันดับที่ 5 บริษัท ทิปโก้ฟูดส์ จำกัด (มหาชน) หรือ TIPCO ราคาหุ้นปรับตัวเพิ่มขึ้น 132.81% และราคาหุ้นมีโอกาสปรับตัวขึ้นต่อ เนื่องจากบริษัทมีข่าวดีว่าแนวโน้มผลประกอบการช่วงครึ่งปีหลัง 2558 จะดีต่อเนื่องจากครึ่งปีแรกที่ มีกำไรสุทธิ 681 ล้านบาท เนื่องจากปีนี้ไม่มีการตั้งสำรองเหมือนปีที่ผ่านมา (2557) ส่วนกำไรสุทธิปี 2558 จะเติบโตอย่างมีนัยสำคัญ เนื่องจากมีการรับรู้กำไรจากการลงทุนใน บริษัท ทิปโก้แอสฟัลท์ จำกัด (มหาชน) หรือ TASCO โดยในเดือนกันยายนที่ผ่านมา บริษัทมีการรับรู้เงินปันผลจาก TASCO ประมาณ 110 ล้านบาท ซึ่งจะบันทึกในไตรมาส 3 ปี 2558
นอกจากนี้ การที่ราคาน้ำมันตลาดโลกปรับตัวลงอย่างต่อเนื่องทำให้ TASCO ได้รับผลดีจากต้นทุนวัตถุดิบที่ต่ำลง และหากราคาหุ้นมีการปรับขึ้นทางบริษัทแม่คือ TIPCO ยังมี Upside เพิ่มอีก
อันดับที่ 6 บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE ราคาหุ้นปรับตัวเพิ่มขึ้น 130.52% และราคาหุ้นมีโอกาสปรับตัวขึ้นต่อ เนื่องจากบริษัทมีข่าวดีว่าจะพลิกกลับมามีกำไรในปี 2558 ขณะที่ล่าสุดบริษัทจับมือกับบริษัท นิปปอน แพ็ค(ประเทศไทย) จำกัด (มหาชน) หรือ NPP ตั้งบริษัทย่อย เอ็นพีพี ฟู้ด อินคอร์ปอเรชั่น จำกัด เพื่อรองรับการลงทุนในธุรกิจอาหารและเครื่องดื่ม รวมถึงขยายช่องทางธุรกิจ
หุ้นที่ปรากฏไว้ข้างต้นเป็นเพียงการนำเสนอว่าหุ้นตัวนั้นมีการปรับตัวขึ้นได้อย่างแข็งแกร่ง พร้อมให้ผลตอบแทนแก่นักลงทุนอย่างน่าพอใจในช่วงระยะดังกล่าวเท่านั้น ส่วนอนาคตยังขึ้นอยู่กับกระแสข่าว!!
…
 
50 บริษัทในกลุ่ม SET ราคาหุ้นปรับตัวขึ้นแข็งแกร่ง ในรอบ 9 เดือน นับตั้งแต่ 30 ธ.ค.57-30 ก.ย.58 